Diari Oficial de la Generalitat Valenciana


Sumari del DOGV 5800, del 07-07-2008 (2008/8295)

RESOLUCIÓ de 26 de maig de 2008, de la Direcció General de Patrimoni Cultural Valencià, de la Conselleria de Cultura i Esport, per la qual s'incoa l'expedient per a la delimitació de l'entorn de protecció del poblat ibèric emmurallat de La Seña, a Villar del Arzobispo (València), i s'establix la seua normativa de protecció.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5800

Data del DOGV
:   07-07-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/8295


Data del document
:   26-05-2008

Organisme emissor
:   Conselleria de Cultura i Esport

Tipus de document
:   Resolució

Descriptors 

:   * Villar del Arzobispo
    * ben cultural
    * arqueologia
    * protecció del patrimoni

RESOLUCIÓ de 26 de maig de 2008, de la Direcció General de Patrimoni Cultural Valencià, de la Conselleria de Cultura i Esport, per la qual s'incoa l'expedient per a la delimitació de l'entorn de protecció del poblat ibèric emmurallat de La Seña, a Villar del Arzobispo (València), i s'establix la seua normativa de protecció. [2008/8295]
La disposició addicional primera de la Llei 4/1998, d'11 de juny, del Patrimoni Cultural Valencià, considera béns d'interés cultural integrants del patrimoni cultural valencià tots els béns existents al territori de la Comunitat Valenciana que en el moment de la seua entrada en vigor havien sigut declarats com a tals a l'empara de la Llei 16/1985, de 25 de juny, del Patrimoni Històric Espanyol, tant mitjançant expedient individualitzat com en virtut del que establixen l'article 40.2 i les disposicions primera i segona de la llei esmentada. En virtut de l'atribució legal o automàtica de condició monumental continguda en les disposicions addicionals primera i segona d'esta última norma, el poblat ibèric emmurallat de La Seña, a Villar del Arzobispo (València), constituïx per ministeri de la llei un Bé d'Interés Cultural amb la categoria de Monument, i com a tal va ser inscrit al seu dia en el Registre General de Béns d'Interés Cultural del Ministeri de Cultura.
En aplicació del que disposa la disposició transitòria primera, paràgraf segon, de la Llei 4/1998, d'11 de juny, del Patrimoni Cultural Valencià, la Conselleria de Cultura i Esport de la Generalitat pot complementar amb les noves mencions i determinacions d'esta llei les declaracions produïdes abans de la seua entrada en vigor.
En compliment del que disposen els articles 27 i 28 de la Llei d'11 de juny de 1998, de Patrimoni Cultural Valencià, i vist l'informe emés pel Servici del Patrimoni Arquitectònic i Mediambiental d'esta direcció general, favorable a la incoació de l'expedient per a la delimitació de l'entorn de protecció del poblat ibèric emmurallat de La Seña, a Villar del Arzobispo (València), i la determinació de la seua normativa protectora, la Direcció General de Patrimoni Cultural Valencià de la Conselleria de Cultura i Esport de la Generalitat resol:
Primer
Incoar l'expedient per a la delimitació de l'entorn de protecció del poblat ibèric emmurallat de La Seña, a Villar del Arzobispo (València), i determinar-ne la normativa protectora en l'articulat que a continuació es transcriu literalment.
Els annexos que s'adjunten a la present resolució delimiten literalment i gràficament l'entorn de protecció del bé monumental.
Normativa de protecció del Monument i el seu entorn
Monument:
Article 1
Règim del Monument. Cal atindre's al que disposa la secció segona, Règim dels béns immobles d'interés cultural, del capítol III del títol II de la Llei 4/1998, d'11 de juny, del Patrimoni Cultural Valencià, aplicable a la categoria de Monument.
Article 2
Usos. Els usos permesos són tots els que siguen compatibles amb la posada en valor i el gaudi patrimonial del bé i contribuïsquen a la consecució dels dits fins. L'autorització particularitzada d'ús s'ha de regir pel que disposa l'article 18 de la Llei del Patrimoni Cultural Valencià.
Entorn de protecció:
Article 3
Règim d'intervencions a l'entorn. De conformitat amb el que disposa l'article 35 de la Llei 4/1998, d'11 de juny, del Patrimoni Cultural Valencià, qualsevol intervenció que pretenga realitzar-se en l'entorn de protecció del monument requerirà l'autorització prèvia de la conselleria competent en matèria de cultura. Esta autorització s'ha d'emetre d'acord amb els criteris establits en la present normativa, i per al que no s'hi preveu, aplicant directament els criteris de l'article 39 de la llei esmentada. La present normativa regirà amb caràcter provisional fins que no es redacte el Pla Especial de Protecció del Monument i el seu Entorn i obtinga validació patrimonial.
Totes les intervencions requeriran per al tràmit d'autorització la definició precisa de l'abast, amb la documentació tècnica que per la seua especificitat els corresponga, i amb la ubicació parcel·lària i el suport fotogràfic que permeta constatar la situació de partida i la transcendència patrimonial.
Article 4
Preservació del paisatge. A fi de preservar el paisatge històric del monument, no s'autoritzaran edificacions per a cap ús, i queden expressament prohibits els abocaments de residus i els moviments de terres, excepte els requerits per a l'estudi i la conservació.
Article 5
Règim de les edificacions existents. Els edificis que hi ha no podran augmentar el volum edificat. L'acabat exterior haurà d'atindre's a l'ambient rústic en què estan situats. Tot això sense perjuí de l'aplicació a estos immobles de l'article 21 de la Llei del Patrimoni Cultural Valencià.
Article 6
Usos. Els usos permesos són els agrícoles i forestals mantinguts i existents en l'actualitat.
Article 7
Patrimoni arqueològic. En qualsevol intervenció que afecte el subsòl de l'immoble o el seu entorn de protecció és d'aplicació el règim tutelar establit en l'article 62 de la Llei 4/1998, d'11 de juny, del Patrimoni Cultural Valencià, per a la salvaguarda del patrimoni arqueològic.
Segon
En compliment del preceptuat en l'article 27.3 de la Llei del Patrimoni Cultural Valencià, notificar esta resolució a l'Ajuntament de Villar del Arzobispo i als altres interessats, i fer-los saber que, de conformitat amb el que establixen els articles 35 i 36, en relació amb el 27.4, de la llei esmentada, la realització de qualsevol intervenció, tant en el monument com en el seu entorn, haurà de ser autoritzada preceptivament per esta direcció general abans de fer-la i d'atorgar-li la llicència municipal, si esta fóra preceptiva.
Tercer
La present incoació, d'acord amb el que establix l'article 33 de la Llei 4/1998, d'11 de juny, del Patrimoni Cultural Valencià, determina la suspensió de l'atorgament de llicències municipals de parcel·lació, urbanització, construcció, demolició, activitat i tots altres actes d'edificació i ús del sòl que afecten l'immoble i el seu entorn de protecció, així com de les dites actuacions quan siguen dutes a terme directament per les entitats locals. Queden igualment suspesos els efectes de les ja atorgades, suspensió els efectes de la qual, d'acord amb la limitació temporal establida en el paràgraf segon de l'article 33 de la Llei 4/1998, d'11 de juny, del Patrimoni Cultural Valencià, es resoldran després de la declaració. No obstant això, la Direcció General de Patrimoni Cultural Valencià podrà autoritzar les actuacions mencionades quan considere que no perjudiquen manifestament els valors del bé que motiven la incoació, així com les obres que per causa major o per interés general s'hagueren de realitzar inajornablement, segons que disposa el paràgraf primer de l'article esmentat.
Quart
Que, en compliment d'allò preceptuat en l'article 27.3 de la Llei, es notifique la present resolució al Registre General de Béns d'Interés Cultural dependent de l'administració de l'Estat per a l'anotació preventiva.
Cinqué
Que la present resolució amb els seus annexos es publique en el Diari Oficial de la Comunitat Valenciana i en el Boletín Oficial del Estado.
Valencia, 26 de maig de 2008.- La directora general de Patrimoni Cultural Valencià: Paz Olmos Peris
ANNEX I
Delimitació literal
Justificació de la delimitació proposada
La delimitació dels entorns de protecció s'establix a partir dels criteris següents:
- topogràfics i paisatgístics, amb la inclusió de la rambla de la Sénia, vora el poblat, la carretera i els camins més pròxims des d'on és possible veure'l.
- arqueològics, l'àmbit comprén el mateix monument, d'uns 8.000 m² d'extensió, i les zones susceptibles de noves troballes relacionades amb el poblat.
- administratius, delimitant l'entorn per límits físics i cadastrals, que en faciliten la definició.
Delimitació de l'entorn de protecció
Origen: Punt A situat al vèrtex superior de la parcel·la núm. 31 del polígon cadastral núm. 9, vora el límit sud de l'autovia d'Ademuz a València.
Sentit: Antihorari.
Línia delimitadora: Des del punt d'origen, la línia recorre el límit sud de l'autovia d'Ademuz a València en direcció oest fins a girar pel camí d'El Cerro Gordo, incloent-lo. Torna a girar per un camí de servici al sud de les parcel·les 127 i 122 del polígon cadastral núm. 8, incorporant-lo. Creua el camí i continua en la mateixa direcció travessant les parcel·les 64, 65, la rambla, i les parcel·les 68b i 61d, totes del polígon núm. 9, fins a girar al nord vorejant la parcel·la núm. 61 a, creua la 57 i incorpora les parcel·les 32a, 25, 27, 30 i 31 fins al punt d'origen A.
ANNEX II/ANEXO II
Delimitación gráfica